KISKŐRÖS VÁROS POLGÁRMESTERE


ELŐTERJESZTÉS
(a Képviselő-testület 2023. szeptember 20-i ülésére)


TÁRGY: 		KUNSÁG-HALAS HULLADÉKGAZDÁLKODÁSI NONPROFIT KFT. –BEN LÉVŐ ÜZLETRÉSZ ÁTMINŐSÍTÉSE


Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 2023. június 30. napjáig hatályos rendelkezései alapján a 13. § (1) bekezdésének 5. pontja alapján a helyi önkormányzat feladata a települési környezet tisztaságának biztosítása és a 19. pont szerinti hulladékgazdálkodás.
Kiskőrös Város Önkormányzata ezen közfeladatát a 16 önkormányzattal megalapított Kunság-Halas Hulladékgazdálkodási Nonprofit Korlátolt Felelősségű Társaság (a továbbiakban: Társaság), közhasznú tevékenysége útján látta el. 
A nemzeti vagyonról szóló 2011. évi CXCVI. törvény (a továbbiakban: Nvtv.) 5.§ (5) bekezdés c) pontja szerint a helyi önkormányzat korlátozottan forgalomképes törzsvagyonát képezi a helyi önkormányzat többségi tulajdonában álló, közszolgáltatási tevékenységet ellátó gazdasági társaságban fennálló, helyi önkormányzati tulajdonban lévő társasági részesedés.
A hulladékról szóló 2012. évi CLXXXV. törvény (továbbiakban: Ht.) 2023. július l-jén hatályba lépett módosítása alapján megszűnt a helyi önkormányzatok hulladékgazdálkodási közszolgáltatással kapcsolatos feladat-ellátási kötelezettsége, azt az állam vette át, mint állami hulladékgazdálkodási közfeladat. Ennek megfelelően az Mötv. 13. § (1) bekezdés 19. pontja hatályát vesztette, azaz a közfeladatok körében ellátandó helyi önkormányzati feladatok köréből kikerült a hulladékgazdálkodási feladat.
A Ht. 92/H (4) bekezdésének értelmében a hulladékgazdálkodás önkormányzati közfeladat jellegének megszűnésével egyidejűleg a jelenleg érvényes hulladékgazdálkodási közszolgáltatási szerződések a törvény erejénél fogva 2023. június 30. napján hatályukat vesztették.
A módosított Ht. értelmében a hulladékgazdálkodás megszervezése állami közfeladat. Ennek gyakorlását a Magyar Állam a MOL Magyar Olaj- és Gázipari Nyilvánosan Működő Részvénytársasággal (továbbiakban: Koncesszor) kötött Hulladékkoncessziós Szerződés útján teljesíti, aki feladat ellátás megszervezésére Koncessziós Társaságot (MOHU MOL Hulladékgazdálkodási Zártkörűen Működő Részvénytársaság) alapított. A Koncessziós Társaság a Hulladékkoncessziós Szerződésben foglaltak teljesítése érdekében, Koncesszori Alvállalkozóként megbízta a DTKH Duna-Tisza közi Hulladékgazdálkodási Nonprofit Korlátolt Felelősségű Társaságot a közép-kelet magyarországi régió területén a régiókoordinátori feladatok ellátásával, amely régióba tartozik a Kunság-Halas Kft. tagjait alkotó önkormányzatok területe is.
Az Nvtv. 5.§ (6) bekezdése szerint a korlátozottan forgalomképes törzsvagyoni minősítés az (5) bekezdés a)-c) pontja szerinti nemzeti vagyon tekintetében addig áll fenn, amíg az adott vagyontárgy közvetlenül önkormányzati feladat és hatáskör ellátását vagy a közhatalom gyakorlását szolgálja.
Kiskőrös Város Önkormányzatának a Kunság-Halas Nonprofit Kft-ben fennálló 14,87%-os tulajdoni arányú, 1.500.000,-Ft értékű korlátozottan forgalomképes üzletrész a fenti jogszabályi rendelkezések szerint 2023. július 1. napjától közvetlenül önkormányzati feladat ellátását nem szolgálja, ezért az üzletrész üzleti vagyonná történő minősítése indokolt.


A fentiek figyelembevételével javaslom, hogy a Képviselő-testület a határozat-tervezetben foglaltak szerint döntsön.


Kiskőrös, 2023. szeptember 15.



	Domonyi László s.k.,
	polgármester



HATÁROZAT-TERVEZET


Kiskőrös Város Önkormányzatának Képviselő-testülete az önkormányzati vagyonról, a vagyon hasznosításáról szóló 26/20212. (XII. 19.) önk. rendelet 10. § -ának rendelkezései alapján Kiskőrös Város Önkormányzata, KUNSÁG-HALAS Hulladékgazdálkodási Nonprofit Korlátolt Felelősségű Társaságban (székhely: 6400 Kiskunhalas, Alsószállás puszta 0995/12. hrsz. cégjegyzékszám: 03-09-127293) lévő 1.500.000,-Ft névértékű, a társasági vagyon 14,87 %-át megtestesítő üzletrészét üzleti vagyonná átminősíti. 


Felelős:	polgármester
Határidő:	azonnal

